РЕШЕНИЕ НА КОМИСИЯТА
от 26 март 2009 година
за удължаване на валидността на Решение 2006/502/ЕО относно изискването към държавите-членки да приемат мерки, за да гарантират, че на пазара се пускат единствено запалки, които са обезопасени спрямо деца, и да забранят пускането на пазара на запалки с нестандартен дизайн
(нотифицирано под номер C(2009) 2078)
(текст от значение за ЕИП)
(2009/298/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2001/95/ЕО на Европейския парламент и на Съвета от 3 декември 2001 г. относно общата безопасност на продуктите (1), и по-специално член 13 от нея,
като има предвид, че:
(1)
С Решение 2006/502/ЕО на Комисията (2) от държавите-членки се изисква да приемат мерки, за да гарантират, че на пазара се пускат единствено запалки, които са обезопасени спрямо деца, и да забранят пускането на пазара на запалки с нестандартен дизайн.
(2)
Решение 2006/502/ЕО е прието в съответствие с разпоредбите на член 13 от Директива 2001/95/ЕО, която ограничава валидността на решението за период, не по-дълъг от една година, но позволява тя да бъде потвърждавана за периоди, ненадвишаващи една година.
(3)
Решение 2006/502/ЕО беше изменяно два пъти, първо с Решение 2007/231/ЕО (3), с което беше удължена валидността на решението до 11 май 2008 г., и втори път с Решение 2008/322/ЕО (4), с което беше удължена валидността на решението с още една година до 11 май 2009 г.
(4)
При липсата на други задоволителни мерки по отношение на безопасността на запалките спрямо деца е необходимо да се удължи валидността на Решение 2006/502/ЕО за още 12 месеца и то да бъде съответно изменено.
(5)
Мерките, предвидени в настоящото решение, са в съответствие със становището на комитета, създаден с Директива 2001/95/ЕО,
ПРИЕ НАСТОЯЩОТО РЕШЕНИЕ:
Член 1
Член 6, параграф 2 от Решение 2006/502/ЕО се заменя със следното:
„2. Настоящото решение се прилага до 11 май 2010 г.“
Член 2
Държавите-членки вземат необходимите мерки, за да се съобразят с настоящото решение, най-късно до 11 май 2009 г. и публикуват тези мерки. Те незабавно информират Комисията за това.
Член 3
Адресати на настоящото решение са държавите-членки.
Съставено в Брюксел на 26 март 2009 година.